Národná rada Slovenskej republiky

## VII. volebné obdobie

Číslo: PREDS – 591/2019

### 1789a

### Informácia

**o výsledku prerokovania zákona zo 17. októbra 2019, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vráteného prezidentkou Slovenskej republiky na opätovné prerokovanie Národnou radou Slovenskej republiky** **(tlač 1789)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila zákon zo 17. októbra 2019, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, na opätovné prerokovanie Národnou radou Slovenskej republiky **(tlač 1789).**

Vo svojom rozhodnutí č. 4723-2019-KPSR zo 7. novembra 2019 uviedla dôvody na vrátenie zákona a v časti IV navrhla osem pripomienok:

1. V čl. I § 3 sa odsek 8 vypúšťa.
2. V čl. I § 171 sa v odseku 4 tretia a štvrtá veta vypúšťa.
3. V čl. I § 172 sa odsek 2 vypúšťa.
4. V čl. I § 173 odseku 3 sa v druhej vete vypúšťajú slová „od doručenia rozhodnutia o prerušení konania kontrolovanému“.
5. V čl. I § 173 odseku 4 sa v druhej vete vypúšťajú slová „Od doručenia rozhodnutia o prerušení konania kontrolovanému“ a posledná veta.
6. V čl. I § 173 odseku 13 sa v druhej vete vypúšťajú slová „od doručenia výzvy podľa prvej vety kontrolovanému“.
7. V čl. I § 175 sa odsek 6 vypúšťa.
8. V čl. I § 176 sa v odseku 2 druhá až piata veta vypúšťa.

**II.**

Predseda Národnej rady Slovenskej republiky rozhodnutím č. 1876 z 11. novembra 2019 pridelil predmetný vrátený zákon na prerokovanie:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti, ktorý určil aj ako gestorský výbor.

Lehotu na prerokovanie vráteného zákona vo výboroch vrátane v gestorskom výbore určil do 25. novembra 2019.

**III.**

Uvedené výbory prerokovali predmetný vrátený zákon nasledovne:

## Ústavnoprávny výbor Národnej rady Slovenskej republiky prerokoval vrátený zákon 19. novembra 2019. Výbor neprijal uznesenie, keďže návrh uznesenia nezískal súhlas nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

## Výbor Národnej rady Slovenskej republiky pre hospodárske záležitosti o predmetnom návrhu nerokoval, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný.

**IV.**

Návrh spoločnej správy, vrátane stanoviska gestorského výboru, prerokoval Výbor Národnej rady Slovenskej republiky pre hospodárske záležitosti na 94. schôdzi dňa 26. novembra 2019. Spoločná správa, ani stanovisko gestorského výboru **neboli schválené**, keďže návrh stanoviska gestorského výboru - odporučiť neschváliť pripomienky prezidentky Slovenskej republiky a schváliť zákon v pôvodnom znení - nezískali súhlas potrebnej nadpolovičnej väčšiny všetkých členov výboru.

Predsedníčka Výboru Národnej rady Slovenskej republiky pre hospodárske záležitosti na základe príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov určila za spoločného spravodajcu poslanca Národnej rady Slovenskej republiky **Petra Pamulu,** ktorý predkladá predmetnú informáciu a bude navrhovať ďalší postup (§ 80 ods. 2 rokovacieho poriadku Národnej rady Slovenskej republiky).

# Bratislava 26. novembra 2019

Jana **K i š š o v á, v.r.**

predsedníčka Výboru NR SR

pre hospodárske záležitosti